Diari Oficial de la Generalitat Valenciana


Sumari del DOGV 4346, del 30-09-2002 (2002/10320)

DECRET 165/2002, de 24 de setembre, del Govern Valencià, pel qual s'aprova l'alteració dels termes municipals de Geldo i Segorbe.
---------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/09/24/165/dof/vci/html**

### Dades del document

Número de DOGV
:   4346

Data del DOGV
:   30-09-2002

Secció del DOGV
:   I. DISPOSICIONS GENERALS

Número del document
:   2002/10463


Data del document
:   24-09-2002

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * Segorbe
    * Geldo
    * municipi
    * administració local
    * divisió administrativa

DECRET 165/2002, de 24 de setembre, del Govern Valencià, pel qual s'aprova l'alteració dels termes municipals de Geldo i Segorbe. [2002/X10379]
  
Els ajuntaments dels municipis de Geldo i Segorbe han tramitat, de comú acord i de conformitat amb el que disposa l'article 10 del Reial Decret 1.690/1986, d'11 de juliol, pel qual s'aprova el Reglament de Població i Demarcació de les Entitats Locals, un procediment d'alteració dels seus respectius termes municipals en els trams en què són limítrofs.
  
La conveniència i oportunitat de la present alteració es justifica en la necessitat de regularitzar els límits jurisdiccionals entre els dos termes municipals, afectats per la pròpia irregularitat de la línia de terme, tal com va resultar definida en l'Acta de Delimitació, actualment vigent, del 1907.
  
D'altra banda, l'evolució urbana d'estos dos municipis ha determinat que edificacions i instal·lacions vinculades al municipi de Geldo, unides físicament al seu nucli urbà i ateses pels servicis municipals d'este ajuntament, es troben ubicades en el terme municipal de Segorbe. Així mateix, instal·lacions de caràcter industrial ubicades en el terme municipal de Segorbe es troben molt pròximes al nucli urbà de Geldo.
  
La solució a esta conflictiva situació passa per una regularització dels límits dels respectius termes municipals en els trams comuns a ambdós municipis, regularització que ha requerit procedir a mútues cessions de territori propi, degudament compensades i acompanyades dels compromisos que s'han considerat oportuns per al futur desenvolupament urbanístic dels terrenys afectats.
  
La resolució definitiva del procediment es durà a terme mitjançant decret del Govern Valencià, de conformitat amb el que disposa l'article 9.5 del text refós de les Disposicions Legals Vigents en Matèria de Règim Local, aprovat pel Reial Decret Legislatiu 781/1986, de 18 d'abril.
  
Per tot el que antecedix, en virtut del que disposen els articles 17, 22.e) i 40 de la Llei 5/1983, de 30 de novembre, de Govern Valencià, a proposta del conseller de Justícia i Administracions Públiques, conforme amb el Consell Jurídic Consultiu de la Comunitat Valenciana i després de la deliberació del Govern Valencià, en la reunió del dia 24 de setembre de 2002,
  
DECRETE
  
Article 1. Aprovació de l'alteració dels termes municipals de Geldo i Segorbe
  
S'aprova l'alteració dels termes municipals dels municipis de Geldo i Segorbe, en els trams en què la línia límit jurisdiccional és comuna als dos municipis.
  
Article 2. Establiment de la nova línia divisòria
  
La nova línia límit jurisdiccional entre els municipis de Geldo i Segorbe, resultant de les alteracions acordades per estos dos ajuntaments, s'ajustarà a la descripció topogràfica que figura en l'annex.
  
Article 3. Habilitació per a la seua execució
  
Es faculta la Conselleria de Justícia i Administracions Públiques per a adoptar les mesures que puga exigir el compliment d'este decret.
  
Contra el present decret, que posa fi a la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del sendemà de la seua publicació en el Diari Oficial de la Generalitat Valenciana, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 24 de setembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX
  
Com a conseqüència de l'alteració dels respectius termes municipals, acordada pels ajuntaments de Geldo i Segorbe, la línia límit jurisdiccional entre ambdós municipis quedarà topogràficament definida en els termes següents:
  
a) La línia límit part de la confluència dels termes municipals de Geldo, Segorbe i Castellnovo sobre el riu Palància, al lloc denominat el poliesportiu, molló preexistent de tres termes; seguix l'eix del llit del riu, aigües amunt, fins a la trobada amb la normal projectada sobre el dit eix des d'un punt situat en el lloc denominat Cebrica, costat oest de la finca on estan ubicades les ruïnes de l'antic batan.
  
b) La línia de terme continua per la prolongació en línia recta de la normal citada, en sentit oposat al riu Palància, fins trobar el marge esquerre del camí de Geldo a la partida de l'Artel i continua per este costat de dit camí fins a la confluència amb el camí de Carrageldo, en el marge esquerre de la séquia de Sargal. El camí de Geldo a la partida d'Artel queda dins del terme municipal de Geldo, continua pel marge esquerre de la séquia de Sargal fins a la parcel·la propietat del José Germán Vivas Punter.
  
c) La línia de terme gira a l'oest en angle quasi recte i es prolonga, recta, fins a un punt situat en la partida Corrales o Huerticos, en el costat est d'una parcel·la propietat de Ramón Marín Foj. Continua, amb orientació sud-oest, en línia recta fins a un punt situat en la mateixa parcel·la, al costat de l'antic depòsit d'aigua potable de Geldo. Continua en línia recta amb orientació sud, deixant el citat depòsit en terme de Geldo, fins a un punt situat al costat est de la parcel·la propietat del senyor Eduardo Monzón Serrano, sobre el ribàs de separació amb la confrontant. Gira cap al sud-oest i continua en línia recta fins al límit de la parcel·la propietat de José Serrano Conejos. Es prolonga amb la mateixa orientació, en línia recta, fins a un punt situat en la confluència del camí de Geldo a la fàbrica Lois amb una pista de terra, al costat de la parcel·la propietat de Vicente Martínez Blesa.
  
d) Des del punt anterior, la línia de terme gira a l'oest i es prolonga en línia recta fins a trobar el límit jurisdiccional fins ara existent, en un punt situat en el costat dret del Paso del Ganado de Segorbe a Geldo, al costat de la factoria Carnes Alto Palancia.
  
e) Es manté el límit jurisdiccional existent, en direcció sud, fins a un punt situat en el marge dreta del Paso de Ganado de Segorbe a Geldo, al costat dels pallers de Geldo. La línia límit gira cap al sud-oest, seguix la marge esquerra del camí de Corrales fins a enfrontar la vora sud del carrer Higueras. En un punt situat al costat de la porta de la finca de Palmira Moros, la línia gira cap al sud-est, seguint la vora sud del carrer Higueras, que queda al terme de Geldo, fins a la seua intersecció amb el costat sud del carrer de les Escoles. Continua per la vora oest del carrer de les Escoles, que queda en el terme de Geldo, fins a la seua intersecció amb l'antiga carretera nacional Sagunt'Terol. A partir d'eixe punt el límit el constituïx la vora est de la carretera, en direcció Sagunt, fins trobar el límit jurisdiccional preexistent.


Còpia Permalink ELI